VII. SERGII III PRIVILEGIUM PRO ECCLESIA VIENNENSI.  (Anno 908.)   Ecclesiae Viennensis privilegia et possessiones confirmat eique nominatim Maurianensem et Segusianum Ecclesias asserit.  [Bosco,  Bibliotheca Floriacensis,  laev. xyst. 57.]
SERGIUS episcopus, servus servorum Dei, reverendissimo et sanctissimo confratri nostro ALEXANDRO, sanctae Viennensis Ecclesiae archiepiscopo, et per te Ecclesiae tuae in perpetuum.
Cum magna nobis sollicitudine insistit cura pro universis Dei Ecclesiis ac piis locis vigilare, ne aliquam necessitatis jacturam sustineant, sed magis propriae utilitatis stipendia consequantur: ideo convenit nos pastorali tota mentis integritate eorumdem venerabilium locorum maxime stabilitatis integritatem procurare, et sedulo eorum utilitatibus subsidia conferre, ut Domino et Deo nostro omnipotenti, id quod pro ejus sancti nominis honore, etiam et laude atque gloria divinae majestatis, venerabilibus certum est nos contulisse locis, sit acceptabile, et nobis ab ejus locupletissima misericordia dignum, hujusmodi pii operis in sidereis conferatur arcibus, remuneratione perpetua. Igitur quia petit sanctitas tua, ut sanctae Viennensi Ecclesiae, cui, Deo auctore, praeesse videris, privilegium firmaremus, inclinati precibus tuis, per hujus nostri privilegii paginam, tibi tuaeque jam dictae Viennensi Ecclesiae roboramus, atque perpetua stabilitate firmamus, quaecunque ad dignitatem sacerdotii tui pertinent, seu quae in facultatibus et possessionibus, tua habere vel habuisse Ecclesia videtur, tam in parochiis, quam in suffraganeis episcopis. Et cum clericis, omnibus integram tibi concedimus potestatem, eo scilicet firmato privilegii jure, quod speciale beatissimus papa Sylvester, super septem provincias tuae fecit Ecclesiae. Cum omnibus itaque quae a praedecessoribus nostris tuis collata sunt praedecessoribus, idem privilegium inconcussum atque inviolabile, tuae ecclesiae permanere in perpetuum censemus. Consuetudines aut quae annualiter persolvi tuae debent ecclesiae, tam a suffraganeis, quam de omnibus ecclesiis infra dioecesim tuam constitutis, jubemus, et apostolica censura praecipimus, absque mora et excusatione expleri. Res quascunque habere aut habuisse Viennensis videtur Ecclesia, seu familias et servos utriusque sexus, in quibuscunque territoriis et locis, sive sint a regibus, sive a piis hominibus illi concessae, aeternali jure possidere, eas tibi tuisque successoribus confirmamus. Et quae admodum . . . . . . . Guntramnus rex ecclesiam Mauriannensem per consensum apostolicae sedis, cum omnibus pagis suis subjectam jure perenni sanctae Viennensi fecit ecclesiae, ita una cum ecclesia Segusiana et ecclesiis de eadem valle ad eam pertinentibus, et cum omnibus pagis, integrum eam illi subjectam esse firmamus. Interdicentes, ut nullus unquam, cujuscunque sit dignitatis, vel ordinis homo, te vel successores tuos, aut tuam Ecclesiam, sua dignitate in aliquo minuere praesumat; sed ita omnes fideles hanc nostram apostolicam admonitionem observare praecipimus, ut servata reverentia honoris, benedictionem habeant nostrorum apostolorum et nostram: et ex hinc sanctorum canonum vel cum instituta illibata permaneant, nobis lucri potissimum praemium a conditore omnium Deo conferatur. Si quis autem quod non optamus, nefario ausu praesumpserit, his quae a nobis ad laudem Dei pro salute tuae sanctae Ecclesiae statuta sunt, refragari aut in quoquam transgredi, sciat se anathematis vinculo innodatum, et cum diabolo et ejus atrocissimis pompis, atque Juda traditore Domini nostri Jesu Christi, aeterni incendii supplicio concremandum deputatum. At vero qui pio intuitu observator, et in omnibus exstiterit custodiens hujus nostri apostolici constituti, ad cultum Dei respiciens, benedictionis gratiam a misericordissimo Domino Deo nostro, multipliciter consequatur et vitae aeternae particeps effici mereatur. Scriptum per manum Sergii scrinarii sanctae Romanae Ecclesiae, in mense Maio, indict. 11. Bene valete. Data XIV Kalend. Julii, per manum Stephani primicerii defensorum sanctae sedis apostolicae. Anno, Deo propitio, pontificatus domini Sergii III, pontificis et universalis papae, in sacratissima sede beati Petri apostoli, quinto.
( servi ecclesiae )